Пърси Биш Шели
Озимандий

Превод от английски: Александър Шурбанов, 1995

chitanka.info

Озимандий[0]

С човек от древен край се запознах.

Той каза: Сред пустинята два крака

от камък се издигат… Покрай тях

се валя лик, в чиито устни знака

на власт надменна, полускрит от прах,

показва, че страстта е надживяла,

макар и вече в мъртвите предмети,

ръката, дето й се е надсмяла.

На постамента се разчита: „Знай —

аз, Озимандий, цар съм на царете.

В делата ми се взри и се отчай.“

Това е всичко. Покрай този скелет

на рухнал исполин от край до край

самотни равни пясъци се стелят.

[0] Сонетът е отпечатан през 1818 г. във в. „The Examiner“. Малко преди това в Египет е намерен отломък от статуя с надпис, споменаващ името на цар Озимандий. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.